**Likumprojekta „Par Pamatnolīguma par partnerību un sadarbību starp Eiropas Savienību un tās dalībvalstīm, no vienas puses, un Malaizijas valdību, no otras puses” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Nav attiecināms |

|  |
| --- |
| **I. Tiesību akta projekta izstrādes nepieciešamība** |
|  1. | Pamatojums | Likumprojekts izstrādāts, lai saskaņā ar likuma „Par Latvijas Republikas starptautiskajiem līgumiem” 7. un 8. pantu apstiprinātu Pamatnolīgumu par partnerību un sadarbību starp Eiropas Savienību un tās dalībvalstīm, no vienas puses, un Malaizijas valdību, no otras puses (turpmāk – Nolīgums).Latvijas interesēs ir veicināt ekonomiskās un politiskās attiecības, pamatojoties uz Deklarācijas par Māra Kučinska vadītā Ministru kabineta iecerēto darbību sadaļu “Latvijas starptautiskā integrācija un ārpolitiskā rīcība valsts drošības garantēšanai, ekonomiskās izaugsmes veicināšanai un resursu piesaistei Latvijas tautsaimniecībai”, par valsts konkurētspējas un ilgtspējīgas attīstības sekmēšanu, īstenojot efektīvu un vienotu ārējo ekonomisko politiku, kā arī aizstāvēt ārējās ekonomiskās intereses un aktīvi atbalstīt Latvijas uzņēmumu nostiprināšanos gan tradicionālajās partnervalstīs, gan arī jaunajos eksporta tirgos, veidojot ciešākas attiecības ar jaunajiem ekonomiskās izaugsmes līderiem. |
|  2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Eiropas Savienības (turpmāk – ES) un Malaizijas sadarbība tiek īstenota 1980.gadā noslēgtā Sadarbības līguma starp Eiropas Ekonomisko kopienu un Dienvidaustrumu Āzijas valstu apvienības (turpmāk tekstā – ASEAN) dalībvalstīm ietvaros. 2004.gada novembrī Eiropas Komisija pilnvaroja Eiropas Padomi uzsākt sarunas par ES-Malaizijas pamatnolīguma par visaptverošu partnerību un sadarbību noslēgšanu. Sarunas tika uzsāktas 2010.gada beigās. Paralēli Nolīguma sarunām tika uzsāktas sarunas par Brīvās tirdzniecības līguma noslēgšanu starp ES un Malaiziju. Pamatnolīguma noslēgšana ir priekšnoteikums, lai noslēgtu Brīvās tirdzniecības līgumu.ES-Malaizijas Pamatnolīguma sarunas tika noslēgtas 2015.gada 8.decembrī pēc sarunu 11.kārtas. Nolīgums tika parafēts 2016.gada 6.aprīlī Putradžajā, Malaizijā. 2016. gada 5. augustā Augstā pārstāve ārlietās un Eiropas Komisija iesniedza Padomei kopīgus priekšlikumus Padomes lēmumiem par nolīguma parakstīšanu un noslēgšanu kā nolīgumu starp Eiropas Savienību un Malaiziju (tikai ES kompetence). Vienojoties par nolīguma būtību dalībvalstis tomēr vienprātīgi uzskatīja, ka nolīgumam jābūt jaukta tipa nolīgumam (ES un dalībvalstu kompetences). Pastāvīgo pārstāvju komiteja oficiāli apstiprināja šo nostāju 2017. gada 17. martā. Vienlaikus tika panākta vienošanās arī ar Malaizijas pusi par nolīguma rakstura maiņu.Nolīgums ir pirmais divpusējais nolīgums starp ES un Malaiziju un aizstāj pašreizējo tiesisko regulējumu 1980. gada Sadarbības nolīgumam starp Eiropas Ekonomikas kopienu un Dienvidaustrumāzijas valstu asociācijas dalībvalstīm.Nolīgums ietver juridiski saistošas ​​saistības, kas ir ES ārpolitikas pamatā, tostarp cilvēktiesību, neizplatīšanas, pretterorisma, Starptautiskās krimināltiesas, migrācijas un nodokļu jomā.Nolīgums ievērojami paplašina sadarbības iespējas ekonomikas un tirdzniecības jomās, kā arī tieslietās un iekšlietās. Tas stiprina sadarbību tādās jomās kā cilvēktiesības, masu iznīcināšanas ieroču neizplatīšana, terorisma apkarošana, korupcijas un organizētās noziedzības apkarošana, tirdzniecība, migrācija, vide, enerģētika, klimata pārmaiņas, transports, zinātne un tehnoloģijas, nodarbinātība un sociālās lietas, izglītība, lauksaimniecība, kultūra utt. Nolīgums ietver arī noteikumus, kas aizsargā ES finanšu intereses, savukārt nolīguma tirdzniecības sadarbības sadaļa sekmēs sarunu procesā esošā ES-Malaizijas brīvās tirdzniecības nolīguma noslēgšanu.Nolīgums ar Malaiziju ir nozīmīgs solis ceļā uz uzlabotu ES politisko un ekonomisko iesaisti Dienvidaustrumāzijā. Tas ir balstīts uz tādām kopīgām vērtībām kā demokrātija un cilvēktiesības un sekmēs politisko, reģionālo un globālo sadarbību starp diviem līdzīgi domājošiem partneriem.Partnerības un sadarbības nolīguma īstenošana radīs praktiskus ieguvumus abām pusēm, veidojot pamatu plašāku ES politisko un ekonomisko interešu veicināšanai.Nolīgums būs arī pamats Latvijas efektīvākai divpusējai iesaistei ar Malaiziju, stiprinot politisko dialogu un uzlabojot sadarbību Nolīgumā iekļautajās jomās. Nolīgumā tiek izskatīti arī jautājumi saistībā ar tiesisko sadarbību, personas datu aizsardzību, migrāciju, nelikumīgi iegūtu līdzekļu legalizēšanas un terorisma finansēšanuas apkarošanu, cīņu pret organizēto noziedzību un korupciju. Nolīgums ietver arī vispārīgus principus attiecībā uz tirdzniecības un ieguldījumu jomas sadarbības veicināšanu. Tas ietver arī sadarbību tūrisma veicināšanā, kultūrā, izglītībā, zinātnē, tehnoloģiju un inovācijas jomā. Nolīgums paredz izveidot Apvienoto komiteju, ko viedos Pušu atbilstīgi augsta līmeņa pārstāvji, kuru uzdevumi būs nodrošināt šī nolīguma pareizu darbību un īstenošanu, noteikt prioritātes saistībā ar nolīguma mērķiem, sniegt ieteikumus šā nolīguma mērķu veicināšanai, vajadzības gadījumā risināt nolīguma interpretācijas, īstenošanas vai piemērošanas atšķirības saskaņā ar 53. pantu, pārbaudīt visu informāciju par saistību neizpildi, ko iesniegusi kāda no Pusēm, un apspriesties ar otru Pusi, lai saskaņā ar 53. pantu rastu izlīguma ceļā panāktu un abām Pusēm pieņemamu risinājumu, kā arī pārraudzīt 52. panta 2. punktā minēto konkrēto nolīgumu īstenošanu.Nolīgums paredz, ka Apvienotā komitejas sanāksmes notiks ne retāk kā reizi divos gados, pārmaiņus Malaizijā un Briselē.Saskaņā ar nolīguma 58.pantu nolīgums stājas spēkā spēkā otrā mēneša pirmajā dienā pēc dienas, kad pēdējā no Pusēm paziņo otrai Pusei par šim mērķim vajadzīgo juridisko procedūru pabeigšanu. Nolīgums ir spēkā piecus gadus. Tas tiks automātiski pagarināts uz turpmākiem viena gada termiņiem, ja vien kāda no Pusēm sešus mēnešus pirms nākamā viena gada termiņa rakstiski nepaziņo otrai Pusei par savu nodomu nepagarināt šo nolīgumu. Nolīgumu var izbeigt viena Puse ar rakstisku paziņojumu, kas iesniegts otrai Pusei. Izbeigšana stājas spēkā sešus mēnešus pēc tam, kad otra Puse ir saņēmusi paziņojumu.Ņemot vērā, ka Nolīgums ir jauktais starptautiskais nolīgums, kurš satur gan ES, gan dalībvalstu kompetencē esošos jautājumus, ir nepieciešama šī Nolīguma apstiprināšana visās dalībvalstīs, kā arī Padomē.Nolīgums tiks parakstīts visās ES dalībvalstu valodās un būs vienlīdz autentisks visās šajās valodās. Līguma parakstīšana un vēlāk noslēgšana no ES puses notiks pamatojoties uz attiecīgajiem Padomes lēmumiem.Nolīguma parakstīšanas ceremonija plānota 2018. gada oktobrī Āzijas-Eiropas (ASEM) samita laikā Briselē, Beļģijā. Lai sekmētu parakstīšanas procesu, Padome aicina dalībvalstis parakstīt Nolīgumu vēl pirms parakstīšanas ceremonijas. No Latvijas puses Nolīgumu ir pilnvarota parakstīt Latvijas Ārkārtējā un pilnvarotā vēstniece ES Sanita Pavļuta-Deslandes. |
|  3. | Projekta izstrādē iesaistītās institūcijas | Ārlietu ministrija  |
|  4. | Cita informācija | Nav |

|  |
| --- |
|  **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
|  1. | Sabiedrības mērķgrupas, kuras tiesiskais regulējums ietekmē vai varētu ietekmēt | Nolīgums veidos jaunu un visaptverošu līgumtiesisko pamatu ES attiecībām ar Malaiziju, sniedzot iespēju attīstīt sadarbību starp Latviju un Malaiziju nolīguma ietvertajās nozarēs. Nolīgums nodrošinās pamatu efektīvākai ES un tās dalībvalstu sadarbībai ar Malaiziju politiskā dialoga, cilvēktiesību, dzimumu līdztiesības, attīstības sadarbības, tirdzniecības un ieguldījumu, migrācijas un reģionālās sadarbības jomās. |
| 2. | Tiesiskā regulējuma ietekme uz tautsaimniecību un administratīvo slogu | Nolīgums neradīs papildus administratīvo slogu un tiks īstenots no esošajiem administratīvajiem resursiem. Nolīgums pozitīvi ietekmēs Latvijas un Malaizijas divpusējās attiecības, kā arī paplašinās sadarbību Latvijas tautsaimniecības attīstībai perspektīvās jomās, piemēram, politiskā dialoga, attīstības sadarbības, tirdzniecības un transporta jomās. |
|  3. | Administratīvo izmaksu monetārs novērtējums | Nav attiecināms |
|  4. |  Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
|  **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Likumprojekts atbilst Latvijas saistībām ES. Tā kā Nolīguma noteikumi attiecas uz kopējo ārpolitiku un drošības politiku, bet daži citi elementi attiecas uz tirdzniecības politikas darbības jomu, kā arī Eiropas Savienības attīstības sadarbības politiku, tad Nolīgums tiek noslēgts saskaņā ar Līguma par Eiropas Savienību 37. pantu, kas nosaka, ka Savienība var noslēgt nolīgumus ar vienu vai vairākām dalībvalstīm vai starptautiskām organizācijām un Līgumu par Eiropas Savienības darbību (turpmāk – LESD) un konkrēti tā 207.un 209. pantu, tāpat saistībā ar 218.panta 5.punktu, kas nosaka, ka pēc sarunu vadītāja priekšlikuma Padome pieņem lēmumu, ar kuru atļauj parakstīt nolīgumu un vajadzības gadījumā – to provizoriski piemērot līdz brīdim, kad tas stājas spēkā. |
| 2. | Citas starptautiskās saistības | Nav attiecināms |
| 3. | Cita informācija | Nolīgums ir jauktais starptautiskais Nolīgums, jo aptver jomas, kuras ir Savienības un dalībvalstu dalītajā un papildinošajā kompetencē.  |

|  |
| --- |
| **VI. Sabiedrības līdzdalība un komunikācijas aktivitātes** |
|  1. | Plānotās sabiedrības līdzdalības un komunikācijas aktivitātes saistībā ar projektu | Likumprojekta pakete būs pieejama sabiedrībai Ministru kabineta mājas lapā. |
|  2. | Sabiedrības līdzdalība projekta izstrādē | Nav attiecināms |
|  3. | Sabiedrības līdzdalības rezultāti | Nav attiecināms |
|  4. |  Cita informācija | Nav  |

|  |
| --- |
|  **VII. Tiesību akta projekta izpildes nodrošināšana un tās ietekme uz institūcijām** |
|  1. |  Projekta izpildē iesaistītās institūcijas | Nolīgumā paredzēto saistību izpildi koordinē Ārlietu ministrija. Nolīgums skar arī citu ministriju atbildības jomas.  |
|  2. |  Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav attiecināms |
|  3. |  Cita informācija |  Nav |

Ārlietu ministrs E. Rinkēvičs

Vīza: valsts sekretārs A. Pelšs

S.Sāre, 67016162

solvita.sare@mfa.gov.lv